- За апошняе дзесяцігоддзе рэспубліканскія, абласныя, занальныя архівы пашырылі сваю дзейнасць па папулярызацыі архіўных дакументаў. Мае калегі робяць многае, каб тыя матэрыялы, аб якіх раней ведалі толькі спецыялісты, сталі даступныя шырокаму колу зацікаўленых. Возьмем такую, падавалася б, вывучаную тэму, як біяграфія і творчасць беларускіх песняроў Янкі Купалы і Якуба Коласа. У першыя дні кастрычніка прайшла прэзентацыя зборніка "Купала і Колас, вы нас гадавалі", аснову якога склалі дакументы Нацыянальнага архіва Рэспублікі Беларусь, Расійскага дзяржаўнага архіва літаратуры і мастацтва, з літаратурных музеяў творцаў, Беларускага дзяржаўнага архіва-музея літаратуры і мастацтва, Дзяржаўнага архіва Мінскай вобласці, Цэнтральнага архіва Камітэта дзяржаўнай бяспекі Рэспублікі Беларусь... Складальнікі зборніка прадставілі на суд чытачоў шмат дакументаў, аб якіх ніхто не ведаў, а таксама матэрыялаў, якія раней былі даступныя толькі вузкім спецыялістам, у тым ліку - незнаёмыя аўтографы песняроў.